《和蒋震夫时寓灵山》
明代·唐桂芳

诸公天上送将归，处士今占属少微。路转山亭迷宿雾，水冲村碓捣残晖。

青春贾谊多才达，白发冯唐与世违。遥想石楠花正发，避人时有竹鸡飞。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。